'อภิศักดิ์'สั่งเร่งจัดตั้ง ไทยแลนด์ฟิวเจอร์ฟันด์
รมว.คลัง สั่งเร่งตั้งกองทุนไทยแลนด์ฟิวเจอร์ฟันด์ 1 แสนล้าน
10 ก.พ. 2559

รมว.คลัง สั่งเร่งตั้งกองทุนไทยแลนด์ฟิวเจอร์ฟันด์ 1 แสนล้าน
นายเอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า นายอภิศักดิ์ ตันติวรวงศ์ รมว.คลัง ได้สั่งการให้ สคร.เร่งจัดตั้งกองทุนโครงสร้างพื้นฐานเพื่ออนาคตประเทศไทย (ไทยแลนด์ฟิวเจอร์ฟันด์) วงเงิน 1 แสนล้านบาท และโครงการร่วมทุนรัฐและเอกชน หรือพีพีพี จำนวน 5 โครงการ โดยเร็วที่สุด
ทั้งนี้ การจัดตั้งกองทุนไทยแลนด์ฟิวเจอร์ฟันด์ จะมีการประชุมคณะกรรมการจัดตั้งกองทุน เพื่อติดตามการทำงานของอนุกรรมการ 3 ชุด ที่ดำเนินการไปพร้อมๆ กับคณะอนุกรรมการร่าง พ.ร.บ.จัดตั้งกองทุน คณะอนุกรรมการว่าจ้างที่ปรึกษาการเงินเพื่อให้ดำเนินการจัดตั้งกองทุนกับคณะกรรมการกำกับหลักทรัพย์และตลาดหลักทรัพย์ (ก.ล.ต.) และคณะอนุกรรมการเลือกโครงการเพื่อมาใส่ไว้ในกองทุนที่จะตั้งขึ้น โดยมีกระทรวงคมนาคมเป็นผู้รับผิดชอบ
สำหรับความคืบหน้าการตั้งกองทุนอยู่ที่การคัดเลือกโครงการ หากสามารถสรุปได้ ก็จัดตั้งกองทุนได้ทันที ที่ผ่านมามีสถาบันการเงินของทั้งจีนและโอมานให้ความสนใจจะเข้ามาลงทุน ซึ่งคลังพร้อมขยายวงเงินกองทุน หากมีนักลงทุนสนใจเข้ามาเกิน 1 แสนล้านบาท
ด้านความคืบหน้าโครงการพีพีพี มีความพร้อมที่จะเสนอให้คณะรัฐมนตรีเห็นชอบ 2 โครงการ คือ รถไฟฟ้าสายสีชมพู ช่วงแคราย-มีนบุรี และสายสีเหลือง ช่วงลาดพร้าว-สำโรง คาดว่าจะเซ็นสัญญาได้ภายในปลายปีนี้